TOP คาดการลงทุนโครงการเพิ่มมูลค่าผลิตภัณฑ์-ขยายการกลั่นชัดเจนต้นปี 60
TOP คาดการลงทุนโครงการเพิ่มมูลค่าผลิตภัณฑ์-ขยายการกลั่นชัดเจนต้นปี 60
27 ก.ย. 2559

นายอธิคม เติบศิริ ประธานเจ้าหน้าที่บริหารและกรรมการผู้จัดการใหญ่ บริษัท ไทยออยล์ จำกัด (มหาชน) หรือ TOP เปิดเผยว่า โครงการเพิ่มมูลค่าผลิตภัณฑ์ (Clean Fuel Project:CFP) ซึ่งเป็นโครงการใหญ่โครงการหนึ่งในการเสริมสร้างขีดความสามารถและเพิ่มศักยภาพทางการแข่งขันระยะยาวของบริษัทมีความคืบหน้าโดยลำดับ ปัจจุบันอยู่ระหว่างการออกแบบทางด้านวิศวกรรมโครงการ (Front End Engineering Design process) และคาดว่าจะมีความชัดเจนในการลงทุนในต้นปี 60
โครงการ CFP สามารถที่จะทำให้โรงกลั่นไทยออยล์ซึ่งปัจจุบันมีอายุกว่า 50 ปี มีขีดความสามารถในการแข่งขันในระดับ 1st Quartile โดยการเปลี่ยนผลิตภัณฑ์ที่มีมูลค่าต่ำ เช่น น้ำมันเตา ให้เป็นผลิตภัณฑ์ที่มีมูลค่าสูง เช่น น้ำมันดีเซลและน้ำมันอากาศยาน และเพิ่มความยืดหยุ่นในการเลือกใช้วัตถุดิบสำหรับการกลั่น ให้สามารถรับน้ำมันดิบที่หนักขึ้นแต่มีราคาถูกได้ โดยโครงการดังกล่าว มีมูลค่าการลงทุนประมาณ 1 แสนล้านบาท โครงการนี้จะทำให้กำลังการผลิตของไทยออยล์เพิ่มจาก 275,000 บาร์เรล/วัน เป็น 400,000 บาร์เรล/วัน จัดเป็นโครงการที่จะช่วยกระตุ้นให้เกิดการลงทุนและช่วยเสริมสร้างให้เศรษฐกิจโดยรวมของประเทศดีขึ้น